વિદ્યાર્થીકાળમાં અમારી સૌની આજ્ઞા નતમસ્તકે ઉઠાવતા પ્રો.કમલેશ બુદ્ધભટ્ટીએ પોતાના અધ્યાપકકાળમાં ને અધ્યક્ષકાળમાંય એની અંજલિ આવી આજ્ઞાઓ માટે હંમેશા અર્ઘ્યની મુદ્રામાં ખુલ્લી રાખેલી. અનેક સમિતિઓમાં, શિક્ષણ કાર્યોમાં, સમારંભોના આયોજનો કરવાના આરંભે હું મારો હાથ એની મદદ માટે ફેલાવું ને એના ઉત્તરમાં એ જ ઝૂકેલી મુદ્રામાં એનો સાથ ખડે પગે મૂકે દેતાં કમલેશને નકાર તો ઠીક, ખચકાટ પણ અનુભવતી મુદ્રામાં જોયાનું સ્મરણ નથી. એની કાર્ય કરવાની સૂઝ, ઝડપ, નાનામાં નાના કહેવાતાં કામ માટેનીય તત્પરતા, પરસેવે રેબઝેબ થઈને દોડા દોડી કરતાંય ખીલેલા ચહેરાથી કામને સર્વાંગ સંપૂર્ણ કરવાની એની ધગશને એ પૂરૂં થયે કશું કર્યું ન હોવાની સ્વસ્થતા મને કાયમ આકર્ષતી રહી છે.